महिला की हत्या कर लाखों की लूट
Updated Thu, 20 Dec 2012 05:30 AM IST
आगरा। एत्मादुद्दौला क्षेत्र में दिनदहाड़े महिला की हत्या कर बदमाश दो लाख से अधिक के जेवरात लूट ले गए। वारदात की जानकारी दोपहर एक बजे हुई जब उनका बेटा स्कूल से घर पहुंचा। उसने मां का शव रजाई से लिपटा देखा। सूचना पर पहुंची पुलिस ने शव का पोस्टमार्टम कराया है। पति ने मृतका के भाई के खिलाफ ही मुकदमा दर्ज कराया है।
सुशीलनगर यमुना ब्रिज निवासी राजकुमार पत्नी गायत्री देवी (35) और पुत्र दीपक के साथ रहता है। वह पिस्टन बनाने की फैक्ट्री में काम करता है। बुधवार को वह काम पर गया और उसका बेटा दीपक स्कूल चला गया। घर पर पत्नी अकेली थी। दोपहर एक बजे दीपक घर पहुंचा तो उसे बाहर से कमरे की कुंडी लगी मिली। उसने दरवाजा खोला तो घर का सामान बिखरा था। दूसरे कमरे में गया तो वहां पलंग पर उसकी मां का शव रजाई से लिपटा मिला। मां के शव को देखकर दीपक दंग रह गया। उसने घटना की जानकारी पिता को दी। कुछ देर में वह भी मौके पर पहुंच गए। महिला की हत्या चुनरी से गला दबाकर की गई थी। सूचना पर एत्मादुद्दौला पुलिस भी आ गई। पूछताछ में मृतका के पति राजकुमार ने बताया कि घर से हत्यारोपी दो लाख रुपये के जेवरात, 12 हजार रुपये नगद ले गए हैं। राजकुमार ने अपने सगे साले पर ही हत्या और लूट का आरोप लगाया। उसका कहना था कि साला गिर्राज निवासी शमसाबाद आए दिन घर आता था और जबर्दस्ती उनकी पत्नी से रुपये ले जाता था।
दबंग छवि तो नहीं बनी मौत का कारण
आगरा। गायत्री देवी की क्षेत्र में दबंग किस्म की छवि थी। पुलिस का मानना है यह छवि ही उसकी मौत का कारण हो सकती है। दरअसल मामले में मृतक के पति ने साले को ही नामजद किया है। वह जो कारण बता रहा है उस पर पुलिस को यकीन नहीं हो रहा है।
बाइक सवार चार लोग कौन थे
आगरा। गायत्री देवी के घर दोपहर 12 बजे के करीब दो बाइक पर चार लोग आए थे। उनको घर में घुसते हुए क्षेत्र के लोगों ने देखा था लेकिन वह कब बाहर निकल गए इस पर किसी की नजर नहीं पड़ी।
Write a Comment | View Comments